Progresivizmus

Progresivizmus (pokrokárstvo), je politická filozofia. Vychádza z myšlienky, že pokrok vo vede, technike, hospodárskom rozvoji a spoločenskom zriadení je nevyhnutný na zlepšenie situácie ľudí. Progresivizmus sa stal veľmi dôležitý počas osvietenstva v Európe. Rozširovalo sa presvedčenie, že Európa ukazuje, ako môžu spoločnosti napredovať od necivilizovaných podmienok k civilizácii posilnením základov empirických vedomostí, ako základu spoločnosti. Osvietenskí vodcovia verili, že pokrok platí pre všetky spoločnosti univerzálne a že tieto myšlienky sa rozšíria z Európy do zvyšku sveta.

Na začiatku 20. storočia sa koncepcia progresivizmu vynorila z rozsiahlych spoločenských zmien, ktoré priniesla industrializácia a druhá priemyselná revolúcia na konci 19. storočia. Pokrokári verili, že pokrok brzdí obrovská hospodárska nerovnosť, minimálne regulované monopolné korporácie a intenzívne a často násilné konflikty medzi pracujúcimi a hospodárskou elitou a tvrdili, že na riešenie týchto problémov treba prijať opatrenia.

Význam pojmu „progresivizmus“ sa v priebehu času menil a odlišoval sa v závislosti od uhla pohľadu. V 19. storočí sa progresivizmus spájal so zástancami voľného trhu a slobody pohybu osôb. Na druhej strane, na konci 19. storočia sa rozšíril názor, že voľný trh zabraňuje pokroku. Na začiatku 20. storočia sa za progresívnych označovali aj zástancovia eugeniky a prohibície, iniciatív, ktoré sa vtedy presadzovali v mene verejného zdravia. V 21. storočí sa progresívnosť/pokrokárstvo definuje ako „sociálne alebo politické hnutie, ktoré sa usiluje zastupovať záujmy obyčajných ľudí prostredníctvom politických zmien a podpory vládnych opatrení“.

 Zdroj 

Kategória:Politické ideológie
Kategória:Filozofické smery